Sussie en twee boeties brand dood | Maroela Media
Sussie en twee boeties brand dood
'n Jong sussie en haar twee boeties is dood nadat 'n brand Saterdagoggend in die vroeë oggendure by hul huis in Odendaalsrus ontstaan het.
Lt. kol. Thandi Mbambo, 'n polisiewoordvoerder van die Vrystaat, sê die brand het omstreeks 02:25 in hul hop-huis in K5 Kutlwanong uitgebreek.
"Die ma, Modiehi Motsolo, en haar vier kinders het geslaap toe die brand uitgebreek het. Die ma het een kamer met die drie kinders gedeel en haar oudste seun (19) het in 'n ander kamer geslaap," het Mbambo gesê.
Daar word vermoed dat 'n kers in die ma se kamer omgeval en die brand begin het. Die oudste seun en die ma kon daarin slaag om van die vlammehel te ontsnap. Mamokete, Thabo en Tshepiso Motsolo het in die brand omgekom. Modiehi het ook brandwonde opgedoen en is in die Thusanong-hospitaal in Odendaalsrus opgeneem.